Vrystaat: ‘Verklaar brandgeteisterde gebiede tot rampgebiede’(Foto: Twitter) Die parlement se portefeuljekomitee vir landbou, grondhervorming en landelike ontwikkeling doen ’n beroep op Thoko Didiza, die minister van landbou, grondhervorming en landelike ontwikkeling, om die gebiede in die Vrystaat en Noord-Kaap wat die afgelope paar dae deur verwoestende veldbrande geraak is, tot rampgebiede te verklaar. Meer as 100 000 hektaar is al verwoes en duisende diere dood nadat verwoestende veldbrande die afgelope paar dae in die omgewing van Hertzogville, Bultfontein, Hoopstad, Bloemhof en Dealesville woed. (Foto: Twitter) Maroela Media het vroeër berig ’n veldbrand het Sondag te midde van ’n betoging op die R708 tussen Hertzogville en Christiana uitgebreek en in die rigting van Bultfontein, Hoopstad en Dealesville versprei. Weiding, lyndrade en ander infrastruktuur is verwoes terwyl beeste in sommige gevalle sewe plase ver gehardloop om van die brande te probeer ontsnap. “Ons vertrou dat die ondersoek die moontlikheid van brandstigting sal uitskakel, aangesien dit ondenkbaar is waarom iemand sulke wydverspreide vernietiging wil veroorsaak,” sê Nkosi Zwelivelile Mandela, komiteevoorsitter, nou. Altesaam nege persone is reeds in hegtenis geneem in verband met Sondag se betogings. Die verdagtes word aangekla van openbare geweld en kwaadwillige saakbeskadiging. ’n Saak van brandstigting word ook ondersoek.